For fjerde år i træk oplever Aalborg Karneval stigende opbakning fra karnevalister, som køber loyalitetsarmbånd.

Aalborg Karneval indførte tilbage i 2014 et loyalitetsarmbånd med en forhåbning om, at deltagerne ville være villige til at støtte den fest, som de selv er en del af. Og gæsterne har i stor stil bakket økonomisk op om festen. På fire år er salget steget fra 25.000 solgte armbånd til nu næsten 45.000 armbånd til trods for, at prisen er steget to gange, så armbåndet nu koster 150 kroner. - I 2018 valgte Aalborg Karneval at holde prisen i ro og skrue voldsomt op for indholdet. På den måde kan vi sige stor tak til de mange tusinde karnevalister, som bakkede op om Aalborg Karneval dengang økonomien drillede. At så mange fortsat vælger at bakke op er et udtryk for både tillid og loyalitet, og det er vi dybt taknemmelige for, siger talsmand Mette Bugge fra Aalborg Karneval. Aalborg Karneval begrunder blandt andet succesen med at Aalborg Karneval for alvor er blevet en tradition, hvor flere og flere kommer igen. Det fantastiske sommervejr menes også at have tiltrukket ekstra deltagere til paraden, som i år rundede hele 80.000 karnevalister. - Flere end halvdelen køber nu et loyalitetsarmbånd, og de har i år kunnet glæde sig over en helt unik stemning i paraden med så mange glade mennesker samlet for at hylde kærlighed, venskab og fællesskab samt en kulmination af festen i Kildeparken, hvor sceneprogrammet var mere ambitiøst end nogensinde, siger Mette Bugge. Det samlede økonomiske overblik forventes at kunne fremlægges i forbindelse med generalforsamlingen medio september 2018.